แชร์สนั่นโลกโซเชียล เปิดตัว เฟ้นท์ นักร้องอีกคนของ พอส
ไม่ต้องเสียเวลาให้ต่อมสงสัยทำงานหนักอีกต่อไป เพราะการเดินทางครั้งใหม่ของ พอส ได้เริ่มต้นอีกครั้ง โดยมี เฟ้นท์ ประภาพ ตันเจริญ มารับหน้าที่เป็นนักร้องคนที่สองของวง แถมมีข่าวดีให้แฟนเพลงได้ตีปีกคือ เพลงใหม่ที่มีกลิ่นอายความเป็นพอสอยู่เต็มแม็กซ์กำลังเร่งเครื่องให้เสร็จสมบูรณ์แล้ว โดย นอ นรเทพ มาแสง พี่ใหญ่ของวงได้แย้มโปรเจกต์ใหม่ให้ฟังว่า,เพลงใหม่ของพอสเพลงนี้เป็นของทุกคน จากพวกเรา ผมใช้คำว่าจากพวกเรา เพราะมันเป็นอย่างนั้นจริงๆ เพลงใหม่นี้ไม่ได้มีแค่วงพอสทำงานกันตามลำพัง เรามีเพื่อนที่มาเติมเต็มแต่งแต้มไปกับเรา ผมรับหน้าที่เป็นโปรดิวเซอร์ แต่รายละเอียดในแต่ละมุมมีอีกหลายคนที่มีส่วนสำคัญมากๆ ตั้งแต่ค่ายมี เรคคอร์ด คุณฟองเบียร์ สำหรับเนื้อ ทำนอง ทีมงานมีเรคคอร์ดทุกท่าน คิว มือคีย์บอร์ดรับหน้าที่เรียบเรียงเสียงประสาน และอีดิทต่างๆ บอส ทั้งตีกลองและคุมร้อง และเป็นผู้จัดการวงไปแล้ว เอ เล่นกีตาร์และเช็กคีย์เพลงโน้ต แทร็กกิ้งและมิกซ์มาสเตอร์ น้องวอลนัท ช่วยร้องประสาน ปิ๊กจากวงลำดวน มาช่วยเล่นเพอร์คัสชั่นให้ สุดท้ายน้องใหม่ที่ต้องฝากทุกคนด้วยกับ เฟ้นท์ นักร้องอีกคนของวงพอส ผมไม่รู้ถึงรายละเอียดทั้งหมดหรอก แค่เป็นหนึ่งในส่วนประกอบขององค์ประกอบใหญ่ที่รู้สึกว่าพอสใหญ่ขึ้นจริงๆ และดีใจที่มีเพื่อนๆ มาช่วยวงดนตรีเก่าๆ เล็กๆ ตกยุคไปแล้ววงนี้ ให้มีงานออกมาอีกครั้ง ดีใจที่พอสไปต่อได้ ดีใจที่ยังมีคนเชียร์ ดีใจที่เรายังไม่หายไปกับกาลเวลา โจ้ไม่ได้ร้องกับเราแล้ว โจ้กลับมาไม่ได้ ผมก็หมดปัญญาที่จะพาเขากลับมาอีกครั้ง นอคนนี้ก็ไม่สามารถคิดและทำเหมือนนอเมื่อสิบกว่าปีก่อนได้เหมือนกัน นอ เอ บอส ในวันนี้ก็เป็นแบบ นอ เอ บอส ในวันนี้ เราสามคนจะเล่นดนตรีให้ฟังอีกครั้งนะ อยากกลับไปแบบเดิมเหมือนกันแต่มันทำไม่ได้ มองไปถึงวันพรุ่งนี้แล้วกันนะ อาจจะทำให้มันสมบูรณ์และสวยงามแบบเมื่อก่อนได้หรือเปล่าก็ไม่รู้ แต่อย่างน้อยก็ยังดีกว่าหยุด แล้วเราสามคนก็แยกย้ายกันไปคนละทาง วันที่ต้องลาคงมีสักวันแหละ แค่ยังไม่ใช่วันนี้ เร็วๆ นี้คงได้ฟังเพลงใหม่กันนะครับ,และทิ้งท้ายถึงเหตุผลที่เลือกเฟ้นท์มารับหน้าที่นักร้องอีกคนของ พอส ว่า,ไม่ได้เลือกเพราะความเหมือน แต่ก็ไม่เถียงว่าเหมือน คนที่จะมาร้องกับพอสก็ต้องร้องเพลงพอสได้ไม่ขัดเขิน นิสัยก็สำคัญ เพราะเบื้องหลังเราต้องทำงานด้วยกัน ต้องใช้เวลาร่วมกันมากกว่าที่คุณเห็นบนเวทีเยอะ แต่ก็นะ แอบเห็นภาพเก่าๆ ในบางทีเหมือนกัน เฟ้นท์เหมือนโจ้มากกว่าผมเหมือนตัวเองในอดีตซะอีก เอาใจช่วยน้องมันหน่อยละกันนะครับ
การเดินทางครั้งใหม่ของ พอส ได้เริ่มต้นอีกครั้ง โดยมี เฟ้นท์ ประภาพ ตันเจริญ มารับหน้าที่เป็นนักร้องคนที่สองของวง แถมมีข่าวดีให้แฟนเพลงได้ตีปีกคือ เพลงใหม่ที่มีกลิ่นอายความเป็นพอสอยู่เต็มแม็กซ์ กำลังเร่งเครื่องให้เสร็จสมบูรณ์
เฟ้นท์ ประภาพ ตันเจริญ,พอส,นักร้องนำคนใหม่,พอส นักร้องนำคนใหม่,นักร้อง,เพลงใหม่,ข่าว,บันเทิง,ไทยรัฐออนไลน์